Rīgā

      Nr.

Uz 04.11.2015. Nr. 5

Latvijas Pašvaldību savienībai

Par personu, kurām nepieciešama

starptautiskā aizsardzība, uzņemšanu

Latvijas pašvaldībās

Izvērtējot Latvijas pašvaldību savienības (turpmāk – LPS) 2015. gada 4.novembra Domes lēmumu Nr.5 (turpmāk – Domes lēmums), kurā pausti vairāki priekšlikumi personu, kurām nepieciešama starptautiskā aizsardzība, uzņemšanai Latvijas pašvaldībās un sniedzam šādu informāciju.

LPS Domes lēmumā norādītie priekšlikumi tika izskatīti darba grupas , kas izveidota ar Ministru prezidenta 2015.gada 22.jūlija rīkojumu Nr.306 “Par darba grupu”) 2015.gada 8.decembra sanāksmē (turpmāk - darba grupas sanāksme).

Attiecībā uz LPS Domes lēmuma 1.punktu Vides aizsardzības un reģionālās attīstības ministrija (turpmāk – VARAM) ir norādījusi (2015.gada 11.novembra vēstule Nr.17.18-1e/9166), ka pašlaik neredz nepieciešamību līguma par visu faktisko pašvaldību izdevumu, kas saistīti ar bēgļu un patvēruma meklētāju uzņemšanu pašvaldībā, pēcfinansēšanu, slēgšanai, jo Ministru kabineta 2015.gada 3.novembra sēdes protokollēmuma “Rīkojuma projekts “Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā”” (prot. Nr. 57 58. §) 3.punktā jau ir noteikts, ka jautājumu par nepieciešamā finansējuma piešķiršanu pašvaldībām lemj, izskatot VARAM sagatavoto informatīvo ziņojumu par bēgļu un personu ar alternatīvo statusu uzņemšanas un integrācijas pasākumu ietekmi uz pašvaldību budžetiem, atbilstoši pašvaldību faktiskajiem izdevumiem. Tādējādi Ministru kabineta protokollēmumam jau ir pietiekoši augsts juridisks spēks un tajā paredzēts, ka pašvaldībām tiks kompensēti izdevumi, kas saistīti ar bēgļu uzņemšanu. Vienlaikus darba grupas sanāksmē tika pausts atbalsts nepieciešamības gadījumā arī pasteidzināt minētā informatīvā ziņojuma sagatavošanu. Tāpat arī tika norādīts, ka pašvaldībām nepieciešams veikt uzskaiti par personām, kurām piešķirts alternatīvais statuss, sniegtajiem pakalpojumiem, lai vēlāk šo informāciju jau varētu apkopot.

Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā (turpmāk – Rīcības plāns), tika atbalstīts Ministru kabineta 2015.gada 3.novembra sēdē, savukārt apstiprināts ar Ministru kabineta 2015.gada 2.decembra rīkojumu Nr.759 “Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā”[[1]](#footnote-1).

Atbilstoši Rīcības plāna 3.21.apakšpunktan VARAM sadarbībā ar Latvijas Pašvaldību savienību un nozaru ministrijām uzdots līdz 2016.gada 1.jūlijam sagatavot un iesniegt Ministru kabinetā informatīvo ziņojumu par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem, balstoties uz katras nozares ministrijas iesniegto VARAM informāciju par ietekmi uz pašvaldību budžetiem savā atbildības jomā un sagatavotiem priekšlikumiem pašvaldību izdevumu kompensācijai no valsts budžeta.

Finansējuma avots pašvaldību izdevumu kompensācijai plānots no valsts budžeta programmas „Līdzekļi neparedzētiem gadījumiem”. Līdz ar to konkrētā summa tiks noteikta pēc pašvaldībās faktiski veiktajiem izdevumiem un gada laikā pieprasīta no valsts budžeta programmas „Līdzekļi neparedzētiem gadījumiem”. Par to, cik bieži pašvaldībām tiks kompensēti izdevumi saistībā ar bēgļu uzņemšanu (vienu reizi gadā, reizi pusgadā vai reizi trijos mēnešos), būtu lemjams atsevišķi, izanalizējot reālo situāciju pašvaldībās pēc šo personu vēršanās pie pašvaldības intensitātes. Ministru kabinets minēto varēs noteikt pēc informatīvā ziņojuma sagatavošanas

Attiecībā uz LPS Domes lēmuma 2.punktu norādām, ka saskaņā ar Rīcības plānu sociālā darbinieka un sociālā mentora pakalpojuma nodrošināšana patvēruma meklētājiem un personām ar bēgļa vai alternatīvo statusu - darbības ietvaros plānots nodrošināt ne vairāk kā 30 sociālo mentoru un ne vairāk kā 5 sociālo darbinieku piesaisti (sākot ar 2016. gadu), pakāpeniski palielinot sociālo darbinieku un sociālo mentoru skaitu, vadoties pēc mērķa grupas skaita. Vidēji tiks nodrošināts viens sociālais mentors uz 20 mērķa grupas personām un viens sociālais darbinieks 120 mērķa grupas personām.

Plānots, ka sociālais darbinieks nodrošinās katras personas sociālā gadījuma vadību, kā arī atbilstoši Rīcības plānā noteiktajam, izstrādās individuālus sociālekonomiskās iekļaušanas plānus un atbilstoši katrai situācijai koordinēs atbalsta sniegšanu ar pašvaldību sociālajiem dienestiem, veselības aprūpes iestādēm, t.sk. ģimenes ārstiem, izglītības iestādēm u.c.

Atbilstoši Rīcības plānā noteiktajam, kamēr persona vēl ir patvēruma meklētāja statusā, tai tiks nodrošināta intensīva latviešu valodas apguve.

Pēc bēgļa vai alternatīvā statusa iegūšanas, persona varēs turpināt saņemt sociālā darbinieka pakalpojumu Patvēruma meklētāju izmitināšanas centrā “Mucenieki”, līdz patstāvīgas dzīvesvietas atrašanai (deklarētas adreses pašvaldībā iegūšanas, kad personas lieta tiks nodota deklarētās dzīvesvietas sociālajam dienestam), bet ne vairāk kā 12 mēnešu garumā pēc statusa iegūšanas.

 Tādējādi personai veiksmīgi izejot sociālekonomiskās iekļaušanas pasākumus būtu jāspēj pašam sevi uzturēt, kā arī pietiekami nodrošināt ģimeni, jā tāda ir. Šāda pieeja ir noteikta, ievērojot samērīguma principu ar Latvijas valstspiederīgo situāciju. Minētais viedoklis tika atbalstīts arī darba grupas sanāksmē.

Vienlaikus Rīcības plāna 3.23.pasākums paredz dažādu jomu speciālistu mācības starpkultūru jautājumos (pašvaldību darbinieki, sociālie darbinieki NVA speciālisti, NVO eksperti (2 dienu intensīvas mācības un zināšanu papildināšanas seminārs vismaz 1 reizi ceturksnī).

Attiecībā uz investīcijām pašvaldību infrastruktūrā, kurā koncentrējas patvēruma meklētāji un bēgļi vēršam uzmanību, ka pašvaldībām ir iespēja pretendēt uz atbalstu zemāk norādītajos VARAM pārziņā esošajos 2014.-2020.gada Eiropas Savienības (turpmāk - ES) fondu plānošanas perioda specifiskajos atbalsta mērķos, piedaloties projektu ideju priekšatlasēs:

1. specifiskais atbalsta **mērķis Nr.4.2.2.** „Atbilstoši pašvaldības integrētajām attīstības programmām sekmēt energoefektivitātes paaugstināšanu un AER izmantošanu pašvaldību ēkās” (turpmāk – SAM 4.2.2.): SAM 4.2.2. kopējais ERAF finansējums ir **31,4 milj. EUR.**

Saskaņā ar 2014.-2020. gada plānošanas perioda darbības programmā “Izaugsme un nodarbinātība” noteikto  SAM 4.2.2. finansējuma saņēmēji un mērķa grupa ir pašvaldības, pašvaldību iestādes un pašvaldību kapitālsabiedrības. Savukārt, lai nodrošinātu ERAF regulas  7.pantā noteikto, SAM 4.2.2. tiks īstenots divās atlases kārtās – pirmā atlases kārta (ierobežota atlase) paredzēta nacionālās nozīmes attīstības centriem, kuriem būs pieejams ERAF finansējums 15,7 milj. EUR, bet pārējās pašvaldības, t.sk., Latvijas reģionālas nozīmes attīstības centru pašvaldības un 89 novadu pašvaldības, varēs pieteikties uz VARAM rīkoto projektu ideju priekšatlasi (kopējais šajā atlases kārtā pieejamais ERAF finansējums 15,7 miljoni EUR). Paredzētās SAM 4.2.2. atbalstāmās darbības apstiprināto projektu ietvaros ļaus veikt pašvaldību ēku renovāciju un rekonstrukciju, energosertifikāciju un būvdarbus energoefektivitātes palielināšanai, kā arī atjaunojamo energoresursu (turpmāk – AER) izmantošanu ēkās, ja tiek sasniegti īpaši augsti energoefektivitātes rādītāji un AER iekārtu uzstādīšana līdzās energoefektivitātes pasākumiem ir ekonomiski pamatota. Kā būtiskākais atbalsta piešķiršanas kritērijs paredzēta pozitīva investīciju finansiālā atdeve un enerģijas izmaksu samazinājums enerģijas galapatērētājiem. SAM 4.2.2. projektu iesniegumu atlases kritērijus paredzēts apstiprināt ES fondu uzraudzības komitejā indikatīvi 2016.g. I ceturksnī, kad apstiprināšanai varētu tikt virzīti arī Ministru kabineta noteikumi par 4.2.2.SAM īstenošanu. Līdz ar to projektu ideju priekšatlase varēs tikt uzsākta š. g. novembrī, bet projektu atlase – 2016.gada janvārī.

2. specifiskais atbalsta **mērķis Nr. 3.3.1.** “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” (SAM 3.3.1.): SAM 3.3.1. kopējais ERAF finansējums ir **59,0 milj. EUR.**

 Saskaņā ar 2014.-2020. gada plānošanas perioda darbības programmā “Izaugsme un nodarbinātība” noteikto  SAM 3.3.1. finansējuma saņēmēji un mērķa grupa ir pašvaldības, pašvaldību iestādes un pašvaldību kapitālsabiedrības. Savukārt, lai nodrošinātu ERAF regulas  7.pantā noteikto, SAM 4.2.2. tiks īstenots trīs atlases kārtās – pirmā atlases kārta (ierobežota atlase) paredzēta nacionālās nozīmes attīstības centriem, otrā atlases kārta – reģionālas nozīmes centru pašvaldībām, un trešā atlases kārta ar projektu ideju priekšatlasi – 89 novadu pašvaldībām (kopējais šajā atlases kārtā pieejamais ERAF finansējums 37,2 miljoni EUR);

 SAM 3.3.1. ietvaros atbalsts tiks sniegts esošas un komercdarbības atbalstam paredzētas publiskās infrastruktūras attīstībai un pieejamībai reģionos, t.sk., industriālo pieslēgumu ierīkošanai un to saistītās jaudas palielināšanai, ceļu satiksmei paredzētās infrastruktūras attīstīšanai, komercdarbības mērķiem paredzēto ēku un to infrastruktūras attīstīšanai, teritorijas labiekārtošanai, kā arī publicitātes pasākumiem un projekta vadības nodrošināšanai ([aicinām](file:///C%3A%5CUsers%5Cdzintramuzikante%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5CF24DO0TC%5Caicin%C4%81m) iepazīties ar Ministru kabineta 2015.gada 13.oktobra noteikumiem Nr.593 “Darbības programmas "Izaugsme un nodarbinātība" 3.3.1. specifiskā atbalsta mērķa "Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām" īstenošanas noteikumi”).

No 2015.gada decembra VARAM plāno uzsākt projektu priekšatlasi, t.sk., projektu konceptu saskaņošanu VARAM Koordinācijas padomē trešās atlases kārtas ietvaros, un indikatīvi 2016.gada martā apstiprināšanai tiks virzīts Ministru kabineta rīkojums par ES fondu finansējuma un sasniedzamo rādītāju sadalījumu otrās un trešās atlases kārtām. Sekojoši projektu iesniegumu atlase varētu tikt uzsākta 2016.gada II ceturksnī. Informācija par plānoto projektu ideju priekšatlases norisi un pieteikšanās kārtību būs pieejama VARAM mājas lapā. <http://www.varam.gov.lv/lat/fondi/kohez/2014_2020/?doc=18633>.

Attiecībā uz LPS Domes lēmuma 3.punktu atbilde daļēji sniegta atbildē par 2.punktu. Vienlaikus norādām, ka saskaņā Rīcības plāna 3.22.pasākumu plānots nodrošināt tulku pakalpojumus un to koordinācija saziņai ar pakalpojumu sniedzējiem, tai skaitā (pašvaldību un valsts darbiniekiem, ārstiem, pedagogiem, NVO darbiniekiem u.c. personām). Plānots, ka visa gada laikā katru darba dienu tiks nodrošināta saziņa starp patvēruma meklētājiem, bēgļiem un personām ar alternatīvo statusu un pakalpojumu sniedzējiem, tai skaitā izmantojot attālinātas pakalpojumu sniegšanas pieeju (skype, ar telefona starpniecību).

Attiecībā uz LPS Domes lēmuma 3.4.2.apakšpunktu, norādām, ka saskaņā ar Dzīvesvietas deklarēšanas likuma 3.panta pirmo daļu dzīvesvieta ir jebkura personas brīvi izraudzīta ar nekustamo īpašumu saistīta vieta (ar adresi), kurā persona labprātīgi apmetusies ar tieši vai klusējot izteiktu nodomu tur dzīvot, kurā dzīvot tai ir tiesisks pamats un kuru šī persona atzīst par vietu, kur tā sasniedzama tiesiskajās attiecībās ar valsti un pašvaldību. Pilsonības un migrācijas lietu pārvaldes ieskatā, ja personai būs tiesisks pamats turpināt dzīvot patvēruma meklētāju izmitināšanas centrā, pašlaik nav pamata un nepieciešamības personai liegt tiesības deklarēt dzīvesvietu minētajā centrā, pretējā gadījumā persona nebūs sasniedzama tiesiskajās attiecībās ar valsti un pašvaldību, kas ir Dzīvesvietas deklarēšanas likuma mērķis, kā arī tas būtu pretrunā ar dzīvesvietas deklarēšanas būtību – tiesībām deklarēt adresi, kurā personai ir tiesisks pamats apmesties uz dzīvi.

Ja personai, kura saņēmusi bēgļa vai alternatīvo statusu, nav tiesiska pamata dzīvot patvēruma meklētāju izmitināšanas centrā, taču tā deklarē tajā savu dzīvesvietu, saskaņā ar Dzīvesvietas deklarēšanas likuma 12.pantu pašvaldībai ir tiesības anulēt ziņas par personas deklarēto dzīvesvietu, pamatojoties gan uz to, ka dzīvesvietas deklarētājs deklarējot dzīvesvietu, sniedzis nepatiesas ziņas, gan to, ka attiecīgajai personai nav tiesiska pamata dzīvot deklarētajā dzīvesvietā.

Līdz ar to Iekšlietu ministrijas ieskatā nav nepieciešams papildus normatīvs regulējums, kas liegtu patvēruma meklētājiem pēc bēgļa vai alternatīvā statusa saņemšanas deklarēt savu dzīvesvietu patvēruma meklētāju izmitināšanas centros.

Ministru prezidente Laimdota Straujuma

1. Pieejams internet vietnē <http://likumi.lv/ta/id/278257-ricibas-plans-personu-kuram-nepieciesama-starptautiska-aizsardziba-parvietosanai-un-uznemsanai-latvija> [↑](#footnote-ref-1)